
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka za definisanje prioritetnih pravaca djelovanja, očekivanih rezultata i budućih reformskih i investicionih intervencija. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i upravljanja na više nivoa.

Situaciona analiza
Životna sredina i klimatske promjene 
Oblast životne sredine i klimatskih promjena predstavlja najkompleksniju i investiciono najzahtjevniju politiku u procesu pristupanja Crne Gore Evropskoj uniji. Obuhvata kvalitet vazduha, upravljanje vodama, otpad i cirkularnu ekonomiju, zaštitu prirode, ublažavanje klimatskih promjena i adaptaciju, kao i horizontalno zakonodavstvo koje uređuje upravljanje u oblasti životne sredine. U okviru Poglavlja 27 pregovora o pristupanju, jedinog poglavlja sa osam završnih mjerila, Crna Gora je dostigla samo „određeni nivo pripremljenosti“, što je tek jedan nivo iznad najniže ocjene. Ovo ukazuje na trajne nedostatke u implementacionim kapacitetima, infrastrukturi i sprovođenju propisa, uprkos napretku u usklađivanju zakonodavstva. Istovremeno, ovo je oblast u kojoj su razvojni izazovi Crne Gore najizraženije udaljeni od prosjeka EU, naročito u pogledu reciklaže komunalnog otpada (ispod 5% u odnosu na oko 50% u EU[footnoteRef:1]), pokrivenosti tretmanom otpadnih voda i kvaliteta vazduha. [1:  https://ec.europa.eu/eurostat/databrowser/view/sdg_11_60/default/table] 

Prema nacrtu Regulative o učinku u okviru MFF 2028-2034 (Aneks I)[footnoteRef:2], politika 2 „Životna sredina i klimatske promjene“ obuhvata devet podoblasti na nivou 2: Poljoprivreda i šumarstvo (2.02, 1 tematska jedinica), Cirkularna ekonomija (2.35, 15 tematskih jedinica), Adaptacija na klimatske promjene (2.36), Digitalizacija u oblasti klime (2.37, 2 tematske jedinice), Zaštita i obnova prirode (2.38, 5 tematskih jedinica), Šumarstvo (2.39), Zagađenje (2.40, 5 tematskih jedinica), Vode (2.41, 8 tematskih jedinica) i Reforme (2.05, 2 tematske jedinice), što ukupno čini 46 intervencionih oblasti. [2:  Proposal for a Regulation establishing a budget expenditure tracking and performance framework, COM(2025)545, Annex I. https://eur-lex.europa.eu/legal-content/EN/TXT/?uri=CELEX%3A52025PC0545] 

Međunarodni i EU strateški i pravni okvir
Pravni okvir Evropske unije u oblasti životne sredine (environmental acquis) predstavlja jednu od najobimnijih i najsloženijih oblasti prava EU. Obuhvata horizontalno zakonodavstvo (procjena uticaja na životnu sredinu, strateška procjena uticaja, pristup javnosti informacijama o životnoj sredini), kvalitet vazduha (kvalitet ambijentalnog vazduha, monitoring i smanjenje emisija zagađujućih materija), kvalitet voda (upravljanje vodnim resursima, kvalitet voda, prečišćavanje komunalnih otpadnih voda i voda za piće), upravljanje otpadom (prevencija nastanka otpada, reciklaža, ponovna upotreba i proširena odgovornost proizvođača), zaštitu prirode (zaštićena područja, Natura 2000 i očuvanje biodiverziteta), kontrolu industrijskog zagađenja (industrijske emisije, najbolje dostupne tehnike i prevencija zagađenja), hemikalije (upravljanje hemikalijama i zaštita od opasnih supstanci), buku, civilnu zaštitu i klimatske promjene (smanjenje emisija gasova sa efektom staklene bašte, adaptacija i energetska tranzicija).
Evropski zeleni dogovor (2019)[footnoteRef:3] predstavlja krovni politički okvir, sa ciljem da Evropa postane prvi klimatski neutralan kontinent do 2050. godine. EGD je svoju punu pravnu operacionalizaciju dobio kroz Regulativu (EU) 2021/1119, tzv. Evropski zakon o klimi[footnoteRef:4], kojim je cilj klimatske neutralnosti do 2050. godine postao zakonska obaveza EU. Ključni instrument za ostvarivanje ovih ciljeva predstavlja zakonodavni paket „Fit for 55“, kojim se revidiraju ključni propisi, uključujući EU ETS, te uvode novi mehanizmi direktno relevantni za reformske obaveze Crne Gore, posebno u kontekstu primjene CBAM-a od 2026. godine. [3:  https://commission.europa.eu/strategy-and-policy/priorities-2019-2024/european-green-deal_en]  [4:  Regulation (EU) 2021/1119 of the European Parliament and of the Council of 30 June 2021 establishing the framework for achieving climate neutrality and amending Regulations (EC) No 401/2009 and (EU) 2018/1999 (“European Climate Law”)] 

Ključni propisi nadalje uključuju Direktivu o sistemu trgovine emisijama EU (2003/87/EC[footnoteRef:5], sa izmjenama), Regulativu o raspodjeli napora za sektore van ETS-a, Strategiju EU za biodiverzitet do 2030. godine (sa ciljem zaštite 30% kopna i mora, od čega jedna trećina pod strogom zaštitom), Akcioni plan za cirkularnu ekonomiju i prateće zakonodavstvo - uključujući revidiranu Okvirnu direktivu o otpadu (EU) 2018/851[footnoteRef:6] (koja postavlja ciljeve reciklaže od 55% do 2025, 60% do 2030. i 65% do 2035. godine), revidiranu Direktivu o ambalaži i ambalažnom otpadu[footnoteRef:7], kao i Akcioni plan za nulto zagađenje[footnoteRef:8]. [5:  https://eur-lex.europa.eu/legal-content/EN/TXT/PDF/?uri=CELEX:02003L0087-20240301]  [6:  https://eur-lex.europa.eu/eli/dir/2018/851/oj/eng]  [7:  https://eur-lex.europa.eu/eli/dir/1994/62/oj/eng]  [8:  https://environment.ec.europa.eu/strategy/zero-pollution-action-plan_en] 

Regulativa o obnovi prirode (EU) 2024/1991 uvodi pravno obavezujuće ciljeve za obnovu degradiranih ekosistema. Direktiva o pticama (2009/147/EC) i Direktiva o staništima (92/43/EEC) čine osnovu mreže Natura 2000. Okvirna direktiva o vodama (2000/60/EC) zahtijeva izradu planova upravljanja riječnim slivovima i postizanje dobrog ekološkog statusa svih voda, dok Okvirna direktiva o morskoj strategiji (2008/56/EC) cilja postizanje dobrog stanja morskog okruženja. Direktiva o industrijskim emisijama (2010/75/EU, revidirana 2024) uređuje integrisano sprječavanje i kontrolu zagađenja.
Za zemlje kandidate, pravna tekovina EU u oblasti životne sredine prenosi se prvenstveno kroz pregovore o pristupanju (Poglavlje 27), dok se klimatska i energetska komponenta dodatno usklađuje kroz Ugovor o Energetskoj zajednici. Zelena agenda za Zapadni Balkan (Sofijska deklaracija, novembar 2020) obavezuje region na klimatsku neutralnost do 2050. godine i usklađivanje sa Evropskim zelenim dogovorom kroz pet stubova: klimatska akcija, cirkularna ekonomija, smanjenje zagađenja, održivi prehrambeni sistemi i biodiverzitet.
U okviru MFF 2028–2034, politika „Životna sredina i klimatske promjene“ iz Aneksa I nacrta Regulative o učinku obuhvata podoblasti kao što su: vazduh i buka, vodosnabdijevanje i sanitarna infrastruktura, priroda i biodiverzitet, cirkularna ekonomija i otpad, adaptacija na klimatske promjene, ublažavanje klimatskih promjena (djelimično preklapanje sa energetikom), upravljanje rizicima od katastrofa i reforme. Više ovih podoblasti nosi visoke stope kofinansiranja za klimatske (40–100%) i ekološke (40–100%) ciljeve.
Nacionalni strateški i pravni okvir Crne Gore
Crna Gora je dostigla određeni nivo pripremljenosti u oblasti životne sredine i klimatskih promjena (Poglavlje 27, EK izvještaj 2025), dok se reformski koraci ubrzavaju u finalnoj fazi pregovora. Poglavlje 27 otvoreno je 10. decembra 2018. godine, uz definisanih 8 završnih mjerila u Zajedničkoj poziciji EU.
Ključni zakoni i strateški dokumenti uključuju:
· Zakon o zaštiti životne sredine (Sl. list CG br. 52/16, 73/19, 84/24) – krovni zakon, usklađen sa horizontalnim direktivama EU (EIA, SEA, pristup informacijama);
· Krivični zakonik Crne Gore (Sl. list CG br. 70/03, 13/04, 47/06, 40/08, 25/10, 32/11, 64/11, 40/13, 56/13, 14/15, 42/15, 58/15, 44/17, 49/18, 3/20, 26/21, 144/21, 145/21, 110/23) – propisuje krivična djela protiv životne sredine, uključujući nezakonito postupanje sa otpadom, zagađenje životne sredine i uništavanje zaštićenih prirodnih dobara, čime obezbjeđuje krivičnopravnu zaštitu u skladu sa relevantnim EU standardima u oblasti ekološkog kriminala;
· Zakon o procjeni uticaja na životnu sredinu (Sl. list CG br. 75/18, 40/23) – uređuje postupak procjene uticaja projekata na životnu sredinu, uključujući identifikaciju, opis i procjenu direktnih i indirektnih uticaja, kao i učešće javnosti u procesu odlučivanja, u skladu sa Direktivom o procjeni uticaja na životnu sredinu (EIA);
· Zakon o odgovornosti pravnih lica za krivična djela (Sl. list CG br. 2/07, 13/07, 40/11, 32/14, 44/17) – uspostavlja pravni okvir za krivičnu odgovornost pravnih lica, uključujući i djela protiv životne sredine, čime se omogućava sankcionisanje kompanija za ekološke prekršaje i jača primjena principa „zagađivač plaća“;
· Zakon o odgovornosti za štetu u životnoj sredini (Sl. list CG br. 27/14, 55/16) – uređuje odgovornost operatera za sprječavanje i sanaciju štete u životnoj sredini, u skladu sa principima prevencije i „zagađivač plaća“, u skladu sa Direktivom o odgovornosti za štetu u životnoj sredini (ELD);
· Zakon o upravljanju otpadom (Sl. list CG br. 34/24, 92/24) – transponuje Okvirnu direktivu o otpadu, uvodi proširenu odgovornost proizvođača (EPR), zabranjuje lagane plastične kese za nošenje određene debljine zida do 50 mikrona, kao i određene plastične proizvode za jednokratnu upotrebu, uspostavlja principe za odvojeno sakupljanje, ponovnu upotrebu i reciklažu otpada u skladu sa principima cirkularne ekonomije;
· Državni plan upravljanja otpadom 2025–2029 (oktobar 2025, Sl. list CG br. 25/26) – zamjenjuje plan za period 2015–2020 i postavlja operativne ciljeve za razvoj infrastrukture za upravljanje otpadom. Plan postavlja temelje za prelazak sa linearnog ekonomskog modela na cirkularnu ekonomiju, u kojoj se otpad tretira kao resurs koji se ponovo koristi, reciklira i vraća u proizvodne cikluse. Njegov osnovni cilj je postepeno smanjenje odlaganja otpada na deponijama, uz značajno povećanje stope reciklaže, unapređenje zaštite javnog zdravlja i očuvanje životne sredine. Plan definiše jasne i mjerljive ciljeve, potpuno usklađene sa Okvirnom direktivom EU o otpadu i relevantnim zakonodavstvom EU. Predviđa povećanje stope reciklaže komunalnog otpada na 65% do 2035. godine, smanjenje količine biorazgradivog otpada koji se odlaže na deponijama, kao i zatvaranje i sanaciju svih nesanitarnih deponija do 2030. godine. Kao strukturnu osnovu novog sistema, plan predviđa uspostavljanje četiri regionalna centra za upravljanje otpadom u Podgorici, Nikšiću, Bijelom Polju i Baru, uz modernizaciju i proširenje infrastrukture za reciklažu i tretman otpada[footnoteRef:9] ; [9:  U Crnoj Gori egzistiraju dvije deponije u skladu sa EU standardima i to u Glavnom gradu Podgorici, deponija „Livade“ i u opštini Bar, deponija „Možura“] 

· Zakon o zaštiti prirode (Sl. list CG br. 52/16, 18/19, 84/24) – uspostavlja pravni osnov za zaštićena područja i pripremu mreže Natura 2000;
· Zakon o vodama (Sl. list RCG br. 27/07; Sl. list CG br. 73/10, 32/11, 47/11, 48/15, 52/16, 55/16, 2/17, 80/17, 84/18, 84/24) – uređuje upravljanje vodnim resursima, kvalitet voda, rizike od poplava i usklađivanje sa Okvirnom direktivom o vodama;
· Zakon o finansiranju upravljanja vodama (Sl. list CG br. 65/08, 74/10, 40/11, 82/20) – definiše izvore finansiranja, način obračuna i plaćanja naknada za zaštitu i korišćenje voda i vodnih resursa, kao i druga pitanja od značaja za korišćenje tih sredstava;
· Zakon o upravljanju komunalnim otpadnim vodama (Sl. list CG br. 2/17, 84/24) – uređuje upravljanje komunalnim otpadnim vodama, uslove koje moraju ispunjavati sistemi za sakupljanje i postrojenja za prečišćavanje, kao i način sakupljanja, tretmana i ispuštanja;
· Zakon o komunalnim djelatnostima, (Sl. list CG, br. 55/16, 74/16, 2/18, 66/19, 14/22, 84/24)
· Zakon o zaštiti morske sredine ("Službeni list Crne Gore", br. 073/19 od 27.12.2019) – uređuje mjere za zaštitu morske sredine radi postizanja i održavanja dobrog stanja morske sredine u Crnoj Gori.
· Zakon o moru (Sl. list CG, br. 17/07, 6/08, 40/11) - uređuje se morski i podmorski prostor Crne Gore, i to: unutrašnje morske vode, teritorijalno more, isključiva ekonomska zona, epikontinentalni pojas, zabrana uplovljenja, zaustavljanje i progon broda;
· Zakon o potvrđivanju Protokola o integralnom upravljanju priobalnim područjem Sredozemlja (Sl. List CG- MU, br. 16/11),
· Zakon o zaštiti vazduha (Sl. list CG br. 25/10, 40/11, 43/15, 73/19, 84/24) – predstavlja pravni osnov za upravljanje kvalitetom vazduha, iako Nacionalna strategija upravljanja kvalitetom vazduha (u izradi od 2019) još nije usvojena. Zakon reguliše monitoring kvaliteta vazduha, mjere zaštite, procjenu i unapređenje kvaliteta vazduha, kao i planiranje i upravljanje. Vazduh, kao prirodno dobro od opšteg interesa, uživa posebnu zaštitu u Crnoj Gori;
· Zakon o zaštiti od buke u životnoj sredini (Sl. list CG, br. 28/11, 1/14) - utvrđuju mjere za sprječavanje ili smanjivanje štetnog uticaja buke u životnoj sredini i druga pitanja od značaja za zaštitu životne sredine i zdravlja ljudi od uticaja buke.
· Zakon o zelenim obveznicama i održivim obveznicama (Sl. list CB, br. 14/26) – uvodi okvir za usmjeravanje finansiranja ka održivim i ekološki prihvatljivim investicijama, u skladu sa EU zelenom agendom, jača pristup EU i međunarodnim fondovima i podstiče zelene investicije i uvođenje ESG standarda poslovanja.
· Prostorni plan Crne Gore do 2040. godine donijet je juna 2025. godine (Sl.list CG br. 68/25); a zbog same specifičnosti opštine i zaliva Boke Kotorske donijet je i Zakon o o zaštiti prirodnog i kulturno istorijskog područja Kotora ('Sl. list' CG, br.  56/13, 13/18, 67/19 i 33/26);
· Zakon o izgradnji objekata (Sl.list CG, br. 19/25, 92/25, 160/25);
· Nacionalna strategija održivog razvoja do 2030. godine (usvojena 2016) - i dalje krovna, horizontalna, i dugoročna razvojna strategija Crne Gore, koja transponuje Ciljeve održivog razvoja UN u nacionalni kontekst i ne odnosi se samo na životnu sredinu i ekonomiju, već i na nezamjenljive ljudske resurse i dragocjeni društveni kapital koji treba da omoguće prosperitetan razvoj;
· Nacionalna strategija integralnog upravljanja obalnim područjem Crne Gore (NS IUOP, 2015) predstavlja okvir za održivo, koordinisano i multisektorsko upravljanje obalnim područjem, uz povezivanje prostornog planiranja, zaštite životne sredine, turizma, infrastrukture, zaštite mora i obalnih resursa. Cilj Strategije je da se smanje pritisci na obalni prostor, unaprijedi koordinacija institucija i obezbijedi dugoročno očuvanje prirodnih, pejzažnih i razvojnih vrijednosti obale.
· Strategija zaštite morske sredine do 2036. godine (2026)[footnoteRef:10] [10:  https://www.gov.me/dokumenta/751a311f-466f-49e0-ad06-f29dbccdfc69] 

· Mapa puta ka cirkularnoj ekonomiji u Crnoj Gori (UNDP, 2022);
· Nacionalna strategija cirkularne tranzicije do 2030. godine (2022)[footnoteRef:11]. Sprovodi se Akcioni plan za period 2025-2026. godine[footnoteRef:12]; [11:  https://wapi.gov.me/download-preview/0c06358d-afd2-45eb-863d-02a25969a2d9?version=1.0.]  [12:  https://wapi.gov.me/download-preview/979c1d5e-7bb2-4681-b53d-f361c647bf3b?version=1.0] 

· Nacionalna stategija biodiverziteta 2026-2031. godine (NSBAP 2026-2031) sa Akcionim planom 2026-2028. godine (u finalnoj fazi usvajanja).
· Zakon o klimatskim promjenama (Sl. list CG br. 149/25) – uvodi obavezu izrade Strategije niskougljeničnog razvoja i uspostavlja pravni osnov za nacionalni sistem trgovine emisijama (ETS);
· Nacionalni plan adaptacije na klimatske promjene 2025–2035 (jul 2025);
Ključni specifični planovi za implementaciju EU propisa[footnoteRef:13] u oblasti životne sredine koje Crna Gora donosi prvenstveno obuhvataju: [13:  Evropskoj komisiji je 13.3.2026. godine dostavljeno pet DSIP dokumenata (Specifični planovi implementacije) za ključne oblasti upravljanja otpadom, uključujući okvirnu direktivu o otpadu, direktivu o deponijama, ambalažu, električnu i elektronsku opremu i baterije.] 

· Specifični plan implementacije koji obuhvata sljedeće:
· Direktiva 94/62/EC o ambalaži i ambalažnom otpadu je zamijenjena sa Regulation (EU) 2025/40 on packaging and packaging waste (Regulativa o ambalaži i ambalažnom otpadu), gdje je fokus na dostizanje ciljeva za ponovu upotrebu i reciklažu ambalažnog otpada;
· Direktiva o deponijama otpada (Council Directive 1999/31/EC of 26 April 1999 on the landfill of waste - fokus na značajno smanjenje broja nesanitarnih deponija, izgradnja regionalnih sanitarnih deponija i uspostavljanje sistema upravljanja otpadom;
· Okvirna direktiva o otpadu (Directive 2008/98/EC of the European Parliament and of the Council of 19 November 2008 on waste) sa fokusom na usklađivanje politika upravljanja otpadom sa EU ciljevima, uspostavljanje hijerarhije u upravljanju otpadom, povećanju stope reciklaže i ponovne upotrebe; uključujući i Directive 2012/19/EU of the European Parliament and of the Council of 4 July 2012 on waste electrical and electronic equipment (WEEE) – o otpadnoj električnoj i elektroničnoj opremi, kao i Directive 2006/66/EC of the European Parliament and of the Council of 6 September 2006 on batteries and accumulators and waste batteries and accumulators and repealing Directive 91/157/EEC - o baterijama i akumulatorima i o otpadnim baterijama i akumulatorima), koja je zamijenjena Regulation (EU) 2023/1542 concerning batteries and waste batteries (o baterijama I otpadnim baterijama).
· Direktiva o komunalnim otpadnim vodama (Council Directive concerning Urban Waste Water Treatment Directive, 91/271/EEC, UWWTD) sa fokusom na izgradnju kanalizacione mreže i uređaja za prečišćavanje.
· Okvirna direktiva o vodama (Directive 2000/60/EC of the European Parliament and of the Council of 23 October 2000 establishing a framework for Community action in the field of water policy) sa fokusom na strateško upravjanje vodnim resuresima;
· Direktiva o kvalitetu vode namijenjene za ljudsku potrošnju – Direktiva o vodi za piće, Directive (EU) 2020/2184 of the European Parliament and of the Council of 16 December 2020 on the quality of water intended for human consumption, DWD) koja je zamijenila 98/83/EC na nivou EU od 2021 (Nacrt DSIP[footnoteRef:14]); [14:  Za okvirnu direktivnu o vodama i Direktivu o kvalitetu vode anmijenjene za ljudsku potrošnju procijenjeno je da se neće tražiti tranzicioni periodi.] 

· Direktiva o industrijskim emisijama (Directive 2010/75/EU of the European Parliament and of the Council of 24 November 2010 on industrial emissions - IED (integrated pollution prevention and control) sa fokusom na usklađivanje sa najboljim dostupnim tehnikama (BAT) i smanjenje emisija iz velikih industrijskih postrojenja, kontrola zagađenja iz velikih industrijskih postrojenja;
· Direktiva o kvalitetu vazduha (Directive (EU) 2024/2881 of the European Parliament and of the Council of 23 October 2024 on ambient air quality and cleaner air for Europe) u fokusu ima unapređenje kvaliteta ambijentalnog vazduha i zaštitu zdravlja ljudi kroz usklađivanje sa strožijim standardima World Health Organization, smanjenje koncentracija ključnih zagađujućih materija (PM2.5, PM10, NO₂ i O₃), jačanje monitoringa i planova kvaliteta vazduha, kao i podršku cilju nultog zagađenja u EU;
Klimatske promjene - Crna Gora je u periodu 2025–2026. godine u potpunosti zaokružila ključni okvir klimatske politike, čime je stvorena čvrsta osnova za dalju usklađenost sa pravnom tekovinom EU i međunarodnim obavezama:
· Zakon o klimatskim promjenama (Sl. list CG br. 149/25, 70/26) – pravni osnov za napredni sistem monitoringa, izvještavanja i verifikacije (MRVA). Zakon uspostavlja pravni osnov za nacionalni sistem trgovine emisijama (ETS), uvodeći distinkciju između ETS 1 (energetika, industrija, avijacija i pomorstvo) i ETS 2 (zgrade, saobraćaj i mala preduzeća), te definiše obavezne ciljeve za sektore izvan trgovine emisijama (non-ETS), uključujući LULUCF. Uvodi se obaveza izrade Strategije niskougljeničnog razvoja; Pripremljeni su i neophodni podzakonski akti za implementaciju zakona;
· Nacionalno utvrđeni doprinos (NDC) za smanjenje emisija gasova sa efektom staklene bašte (GHG) ažuriran je februara 2025. godine, čime se Crna Gora obavezala da do 2030. godine smanji emisiju GHG za 55%, odnosno 60% do 2035. godine u odnosu na 1990. godinu, obuhvatajući sve relevantne sektore;
· Nacionalni energetski i klimatski plan (NECP) (decembar 2025): Ključni integrisani dokument koji definiše pravac energetske tranzicije do 2030. godine, usklađen sa EU Regulativom 2018/1999 o upravljanju Energetskom unijom;
· Nacionalni plan prilagođavanja na klimatske promjene 2025–2035 sa akcionim planom 2025-2027 (jul 2025) - definiše strateške mjere za smanjenje ranjivosti i jačanje otpornosti u sektorima poljoprivrede, voda, zdravstva, infrastrukture i biodiverziteta;
· Međunarodno izvještavanje (FNC/1BTR) (februar 2025): Usvojen je objedinjeni Četvrti nacionalni izvještaj i Prvi dvogodišnji izvještaj o transparentnosti prema UNFCCC-u, koji uključuje ažurirane inventare emisija za 2016. i 2022. godinu;
· Strategija niskougljeničnog razvoja (LCDS) sa Akcionim planom 2026-2030; (februar 2026): Pruža dosljedan put ka klimatskoj neutralnosti do 2050. godine, u potpunoj sinergiji sa ciljevima NECP-a i Zelenom agendom. 
Zaštićena područja u Crnoj Gori obuhvataju 13,41% kopnene teritorije (185.270 ha), uključujući pet nacionalnih parkova (Durmitor, Skadarsko jezero, Lovćen, Biogradska gora i Prokletije), kao i više parkova prirode. Pokrivenost zaštićenih morskih područja ostaje vrlo niska, oko 1,79%. Proces uspostavljanja mreže Natura 2000 je u toku, ali još nije završen (mapirano je 100% kopnene teritorije i 10% morske teritorije, u toku je izrada liste zaštićenih područja, kako bi se sveobuhvatna lista predloženih lokaliteta dostavila EK, što je jedno od završnih mjerila u poglavlju 27. I dalje postoji značajan broj zaštićenih područja sa nedovoljno razvijenim sistemom upravljanja i neadekvatnom implementacijom planova upravljanja.  Za Solanu ulcinj, koja ima status zaštićenog područja (Park prirode od 2019. godine) i Ramsar područja od međunarodnog značaja, kao ključno stanište za migratorne ptice, tek 2026. godine uspostavljena je upravljačka struktura i pripremljen plan upravljanja. 
Tokom 2024. godine u Crnoj Gori je stvoreno 1,38 miliona tona otpada, od čega oko 375.460 tona komunalnog otpada (602 kg stvorenog komunalnog otpada po stanovniku[footnoteRef:15], što je znatno više u odnosu na prosjek EU od oko 517 kg[footnoteRef:16]). Međutim, stopa reciklaže komunalnog otpada je među najnižima u Evropi, ispod 5% (uz procjene koje za pojedine godine idu i do svega 0,5%). U zemlji postoji više od 300 nekontrolisanih deponija. Infrastruktura za odvojeno prikupljanje i reciklažu praktično ne postoji izvan nekoliko pilot opština. Na nacionalnom nivou postoji svega 13 reciklažnih centara, a u funkciji su centri u Podgorici i Žabljaku. U okviru projekta „Upravljanje industrijskim otpadom i čišćenje“ sanirano je jalovište Gradac Pljevlja, jedna od velikih crnih ekoloških tačaka u Crnoj Gori. [15:  Uprava za statistiku (2025), Saopštenje 151/2025, Stvoreni i obrađeni otpad, 28.10.2025.]  [16:  https://ec.europa.eu/eurostat/web/products-eurostat-news/w/ddn-20260330-1] 

Veliki broj vodoizvorišta nema utvrđene zone sanitarne zaštite, pa čak ni zakonom propisana vodna akta. Gubici vode u javnom vodosnabdijevanju su izuzetno visoki. Pokrivenost tretmanom otpadnih voda je i dalje niska, pri čemu se većina otpadnih voda ispušta bez tretmana ili uz djelimičan tretman. Planovi upravljanja riječnim slivovima su u izradi, ali još nijesu završeni za sve oblasti. Morski ekosistem je pod pritiskom usljed turizma, izgradnje na obali i neadekvatnog tretmana otpadnih voda.
Kvalitet vazduha predstavlja ozbiljan problem javnog zdravlja, posebno u Pljevljima (zbog termoelektrane na ugalj i individualnog loženja čvrstih goriva), kao i u Bijelom Polju, Nikšiću i Podgorici. Nacionalna mreža za monitoring kvaliteta vazduha je unaprijeđena u skladu sa međunarodnim standardima, ali nepostojanje usvojene Strategije upravljanja kvalitetom vazduha ostaje značajan nedostatak. Crna Gora je uspostavila PRTR (Registar ispuštanja i prenosa zagađujućih materija) kroz Agenciju za zaštitu životne sredine, u okviru šireg procesa harmonizacije sa EU standardima i obavezama iz Poglavlja 27. Sistem je razvijen kroz međunarodne projekte i od 2024. godine funkcioniše kao digitalna baza podataka dostupna javnosti.
U oblasti klimatskih promjena, ukupne emisije gasova sa efektom staklene bašte (GHG), uključujući sektor korišćenja zemljišta, prenamjene zemljišta i šumarstva (LULUCF), u 2022. godini iznosile su 1.008,36 kt CO2eq. U odnosu na 1990. godinu, ukupne neto emisije smanjene su za 71,3%. Međutim, bez uključivanja LULUCF sektora, smanjenje emisija iznosi svega 27,6%, što potvrđuje značaj šumskog pokrivača i apsorpcionog kapaciteta šuma kao ključnog ponora CO2 u Crnoj Gori.
Planirane i tekuće reforme i investicije
Akcioni plan za ispunjavanje završnih mjerila u Poglavlju 27, usvojen u februaru 2021. godine (uz naknadna ažuriranja), obuhvata 281 obavezu raspoređenu na 25 institucija. Međutim, imajući u vidu promijenjeni pristup upravljanju procesom, izvještavanje i praćenje realizacije više se ne vrši po ovom Akcionom planu, već po Mapi puta za realizaciju završnih mjerila u Poglavlju 27, kojom je uspostavljena nova, unaprijeđena i dinamičnija struktura praćenja obaveza u okviru pregovaračkog procesa. U skladu s tim, uvedena je potpuno nova dinamika rada, zasnovana na jasnijem prioritetizovanju mjera, redovnom izvještavanju i operativnijoj koordinaciji između nadležnih institucija..
Ključni prioriteti reformi uključuju:
· Upravljanje otpadom: sprovođenje novog Zakona o upravljanju otpadom i Državnog plana upravljanja otpadom; uspostavljanje regionalnih centara za upravljanje otpadom (projekat unapređenja sektora otpada uz podršku Svjetske banke je u pripremi); razvoj infrastrukture za odvojeno prikupljanje otpada i sistema proširene odgovornosti proizvođača (EPR); sanaciju preostalih lokacija opasnog industrijskog otpada (jalovište Gradac, pepeo iz TE Maljevac - djelimično realizovano), kao i sanacija nelegalinih odlagališta; Neophodno je usvojiti i lokalne planove za upravljanje otpadom (upravljanje komunalnim i neopasnim građevinskim otpadom), kao i uspostaviti državnu komunalnu inspekciju u skladu sa Zakonom o upravljanju otpadom;
· Izgradnja regionalnog centra za upravljanje otpadom u opštini Nikšić planirana je kroz projekat Svjetske banke „Reforma u oblasti upravljanja otpadom u Crnoj Gori“, za koji je u toku izrada Studije izvodljivosti. Odbor izvršnih direktora Svjetske banke odobrio je 27. marta 2026. godine zajam u iznosu od 40 miliona eura Crnoj Gori, s ciljem unapređenja u oblasti upravljanja otpadom. Projekat je usmjeren na jačanje institucionalnih kapaciteta i unapređenje usluga upravljanja otpadom u određenim opštinama, izgradnju regionalnog centra za upravljanje otpadom u Nikšiću i sanaciju neuređenog odlagališta na lokaciji bivšeg aluminijumskog kombinata KAP u Podgorici. Vlada Crne Gore je za izgradnju Regionalnog centra za upravljanje otpadom u Bijelom Polju, Predlogom zakona o budžetu za 2026. godinu, predvidjela kreditno zaduženje kod Agencije za razvoj iz Francuske (AFD), u iznosu od 20 miliona eura, kako bi se obezbijedila potrebna finansijska podrška za realizaciju ovog strateški važnog projekta za održivi razvoj sjevera Crne Gore;
· Izrada Nacionalnog plana upravljanja medicinskim otpadom, u skladu sa  EU standardima i ISO 14001/45001 zahtjevima, unapređenje institucionalnih i tehničkih kapaciteta, kao i planiranje izgradnje infrastrukture za njegov tretman;
· Kvalitet voda: završetak planova upravljanja riječnim slivovima; određivanje nadležnih organa za vodosnabdijevanje; ulaganja u infrastrukturu za tretman otpadnih voda (velike investicione potrebe procijenjene na milijarde eura u periodu pristupanja); smanjenje gubitaka u vodovodnoj mreži; zaštita vodoizvorišta (određivanje i zaštita zona sanitarne zaštite);
· Kvalitet vazduha: usvajanje i sprovođenje Strategije upravljanja kvalitetom vazduha za period 2026-2029.; rješavanje problema individualnog loženja čvrstih goriva kao ključnog izvora urbanog zagađenja; usvajanje novog Zakona o zaštiti vazduha, koji će obezbijediti punu harmonizaciju sa  Direktivom (EU) 2024/2881 o kvalitetu ambijentalnog vazduha i čistijem vazduhu za Evropu, koja predstavlja najnoviji okvir EU za kvalitet vazduha;
· Zaštita prirode: završetak procesa određivanja Natura 2000 područja i dokazivanje upravljačkih kapaciteta; izrada i sprovođenje planova upravljanja za sva zaštićena prirodna dobra, kao i pojačan inspekcijski nadzor; rješavanje institucionalnog zastoja u upravljanju Solanom Ulcinj; ažuriranje i sprovođenje planova upravljanja nacionalnim parkovima; jačanje sistema monitoringa biodiverziteta; 
· Klimatske promjene: usklađivanje nacionalnog ETS-a sa EU ETS-om (posebno važno zbog primjene CBAM-a od januara 2026); implementacija Strategije niskougljeničnog razvoja; sprovođenje Plana prilagođavanja na klimatske promjene 2025-2035; jačanje MRV sistema (monitoring, izvještavanje i verifikacija) za emisije gasova sa efektom staklene bašte;
· Cirkularna ekonomija: prelazak sa pristupa fokusiranog isključivo na upravljanje otpadom ka punoj primjeni principa cirkularne ekonomije (efikasnost resursa, eko-dizajn, zelene javne nabavke); sprovođenje Mape puta za cirkularnu ekonomiju;
· Buka: Usvajanje novog Zakona o zaštiti od buke u životnoj sredini. Ovim Predlogom zakona  urediće se djelatnosti i aktivnosti koje se tiču zaštite zdravlja ljudi i stanja životne sredine od štetnog dejstva buke u životnoj sredini, uključujući stavljanje u promet i korišćenje izvora buke, mjerenje i monitoring buke, izradu strateških karata buke i akcionih planova (za četiri putna pravca), izvještavanje i upravljanje bukom u cilju izbjegavanja, sprečavanja ili smanjivanja štetnog uticaja buke u životnoj sredini, uključujući i uznemiravanje, koje nastaje usljed izloženosti buci u životnoj sredini.
Četvrti pregled učinka u oblasti životne sredine za Crnu Goru (UNECE, oktobar 2025) dao je 58 preporuka koje pokrivaju sve podoblasti, uključujući usvajanje nacionalne strategije kvaliteta vazduha, sprovođenje održive rudarske politike, primjenu zelenih javnih nabavki, modernizaciju sistema monitoringa životne sredine i razvoj integrisanog nacionalnog informacionog sistema za životnu sredinu.
Reformska agenda 2024-2027 u okviru EU Instrumenta za reformu i rast uključuje mjerila u oblasti životne sredine i zelene tranzicije, međutim procjena Climate Action Network Europe iz decembra 2025. pokazuje da je implementacija neujednačena i da je većina aktivnosti odložena za period 2026–2029.
Turizam, koji generiše oko 25% BDP-a Crne Gore, stvara disproporcionalan sezonski pritisak na otpad, vodne resurse i obalne ekosisteme. Nelegalna gradnja u zaštićenim i obalnim zonama i dalje predstavlja ozbiljan problem u sprovođenju propisa. Šumarstvo je dodatno ugroženo nelegalnom sječom i sve učestalijim požarima povezanim sa klimatskim promjenama.
Pregovori u okviru Poglavlja 27 - Životna sredina i klimatske promjene u posljednjim godinama se prvenstveno prate kroz Program pristupanja Crne Gore Evropskoj uniji i kroz napredak u ispunjavanju završnih mjerila. Dodatna podrška obezbijeđena je kroz IPA 2024 Godišnji akcioni program za podršku EU Crnoj Gori u oblasti životne sredine i klimatskih promjena (5,5 miliona eura), kao i kroz Višegodišnji operativni program za životnu sredinu i klimatske promjene za period 2024-2027, ukupne vrijednosti preko 38,7 miliona eura. Program je fokusiran na ključne oblasti kao što su upravljanje vodama, upravljanje otpadom, zaštita prirode i klimatske promjene, kao i horizontalne prioritete poput jačanja upravljanja u oblasti životne sredine i institucionalnih kapaciteta. IPA III MOP za životnu sredinu i klimatske promjene obezbjeđuje namjenska sredstva za jačanje administrativnih kapaciteta u podoblastima Poglavlja 27.

Ključni indikatori
	Indikator
	Crna Gora
	Prosjek EU-27
	Cilj/Referentna vrijednost
	Godina/Izvor

	Životna sredina i klimatske promjene

	Smanjenje emisija GHG u odnosu na 1990 (bez LULUCF)
	-27.6%
	-32.5%
	-55% do 2030 (EnC target)
	2022, EEA/NDC

	Smanjenje emisija GHG u odnosu na 1990 (sa LULUCF)
	-71.3%
	-
	-55% do 2030 (NDC)
-60% do 2035 (NDC)
	2022, EEA

	Stopa reciklaže komunalnog otpada
	<5%
	~49.8%
	50% do 2030 (Poglavlje 27)
	2022, MONSTAT/EUROSTAT

	Komunalni otpad po stanovniku (kg)
	602
	517
	-
	2024, MONSTAT
2024, EUROSTAT

	Zaštićena kopnena područja (% teritorije)
	13.41%
	~26% (Natura 2000)
	30% do 2030 (EU target)
	2024, EEA

	Zaštićena morska područja (% morskog teritorija)
	~1.79%
	~12%
	30% do 2030 (EU target)
	2024, EEA

	Natura 2000 lokaliteti dostavljeni EK
	U finalnoj fazi pripreme (maj 2026) 
	-
	Završno mjerilo
	2025, EC Report
MERS podaci

	Obuhvat tretmana otpadnih voda
	Nizak (većinom bez tretmana) 
	~80%+ sekundarni/tercijarni tretman
	Usklađenost sa UWWTD)
	2023, UNECE EPR

	Gubici u vodovodnoj mreži
	Veoma visoki, prosječno 66.93% u 2024[footnoteRef:17] (>50% u nekim područjima) [17:  REGAGEN (2025), godišnji izvještaj o poređenju indikatora poslovanja vršilaca regulisanih komunalnih djelatnosti za 2024. godinu, https://regagen.co.me/wp-content/uploads/2025/10/20251031_AK_Godisnji-izvjestaj-o-bencmarkingu-za-2024.-godinu_RKD_BM.pdf] 

	~25% EU avg.
	-
	2025, UNECE EPR
2024, REGAGEN

	Kvalitet vazduha – prekoračenja PM2.5
	Česta (Pljevlja, Nikšić, Bijelo Polje)
	Trend opadanja
	WHO/EU granične vrijednosti
	2023, EPA Montenegro

	Broj neuređenih odlagališta otpada
	>346
	Gotovo nula
	Cilj - potpuna sanacija
	2025, MONSTAT

	Stopa cirkularne upotrebe materijala/ Circular Material Use Rate – CMUR
	Veoma niska (1-2%)
	~12.2%
	-
	2025, EUROSTAT[footnoteRef:18] [18:  https://ec.europa.eu/eurostat/databrowser/view/cei_srm030/default/table?utm_source=chatgpt.com] 


	Šumska pokrivenost (% teritorije)
	~61%
	~44%
	-
	2023, MONSTAT

	Agrošumski sistemi, uključujući mjere klimatske otpornosti

	Broj operacija 
(ha zemljišta pod agrošumarstvom)
	248 279.6 ha[footnoteRef:19]  [19:  Ukupna površina Crne Gore iznosi približno 1.381.200 ha. Korišćeno poljoprivredno zemljište sa zajedničkim zemljištem čini oko 18% teritorije, dok korišćeno poljoprivredno zemljište bez zajedničkog zemljišta iznosi 9,2% ukupne teritorije Crne Gore. Prosječna veličina korišćenog poljoprivrednog zemljišta po gazdinstvu (sa zajedničkim zemljištem) u 2024. godini iznosi 9,8 ha, dok bez zajedničkog zemljišta iznosi 5 ha.] 

Korišćeno poljoprivredno zemljište sa zajedničkim zemljištem i bez njega: 126.658,4 ha[footnoteRef:20] [20:  Agrošumarstvo se u Crnoj Gori ne vodi kao posebna kategorija korišćenja zemljišta, te stoga ne postoji zvaničan indikator. Međutim, struktura poljoprivrednog zemljišta ukazuje na značajno prisustvo sistema koji imaju karakteristike agrošumarstva. Prema Popisu poljoprivrede 2024, dominantan udio korišćenog poljoprivrednog zemljišta čine livade, pašnjaci i zajedničke ispaše, koji su tipično povezani sa silvopastoralnim praksama. Na osnovu ove strukture korišćenja zemljišta i preovlađujućih ekstenzivnih sistema stočarstva, može se analitički procijeniti da približno 10–20% korišćenog poljoprivrednog zemljišta (UAA) potpada pod oblike agrošumarskog korišćenja. Ova procjena je indikativna i nije direktno uporediva sa prosjekom EU-27 od 8,8% (na osnovu podataka Eurostat), budući da agrošumarstvo u Crnoj Gori nije sistematski evidentirano već je uključeno u šire kategorije poljoprivrednog zemljišta.] 

	Oko 15,4 miliona hektara u EU (27), što predstavlja ~8,8% korišćenog poljoprivrednog zemljišta (UAA)[footnoteRef:21] [21:  https://www.fao.org/family-farming/detail/en/c/1637684/#:~:text=Some%2015.4%20million%20hectares%20in,by%20this%20multifunctional%20land%20use.] 

	Usklađivanje sa EU kriterijumima i proširenje obuhvata periodičnih istraživanja
	
EU baza podataka LUCAS; Popis poljoprivrede 2024, MONSTAT[footnoteRef:22] [22:  Agricultural census 2024, http://www.monstat.org/uploads/files/popis%20poljoprivrede%202024/Saopštenje%20PP2024_CG.pdf] 


	Broj malih poljoprivrednih gazdinstava u trećim zemljama
	26.711 (nacionalni kriterijumi), odnosno 18.774 prema EU kriterijumima
	
	
	Popis poljoprivrede 2024, MONSTAT


Napomena: Podaci o stopi reciklaže variraju u zavisnosti od izvora i metodologije – MONSTAT navodi <0,5% za 2022. godinu, dok prema metodologiji Eurostat iznosi približno 4,7%. Veliki jaz u odnosu na prosjek EU u oblasti upravljanja otpadom i tretmana otpadnih voda predstavlja najveću pojedinačnu investicionu potrebu za usklađivanje u okviru Poglavlja 27.
Tematske jedinice
	Kod tematske oblasti
	Naziv tematskih jedinica

	
	2.02 Poljoprivreda i šumarstvo

	34
	Agrošumarski sistemi, uključujući mjere klimatske otpornosti

	
	2.35 Cirkularna ekonomija

	257
	Usluge cirkularne ekonomije (npr. popravka, obnova i remanufaktura; prodaja rezervnih djelova; priprema za ponovnu upotrebu proizvoda na kraju životnog vijeka i njihovih komponenti; prodaja polovne robe; modeli „proizvod kao usluga“ i drugi cirkularni modeli zasnovani na rezultatima; platforme za trgovinu polovnom robom)

	258
	Upravljanje komercijalnim i industrijskim otpadom: mjere koje značajno doprinose prevenciji otpada, odvojenom sakupljanju, sortiranju, pripremi za ponovnu upotrebu i reciklaži (osim biootpada)

	259
	Dekontaminacija i demontaža proizvoda na kraju životnog vijeka

	260
	Reciklaža kritičnih sirovina

	261
	Upravljanje komunalnim otpadom: mjere koje značajno doprinose prevenciji otpada, odvojenom sakupljanju, sortiranju, pripremi za ponovnu upotrebu i reciklaži (osim biootpada)

	262
	Investicije u prakse cirkularne ekonomije (npr. reciklirani sadržaj, industrijska simbioza, dizajn proizvoda, ponovna upotreba, remanufaktura)

	263
	Hvatanje i korišćenje deponijskog gasa

	264
	Promovisanje upotrebe recikliranih materijala kao sirovina – u skladu sa kriterijumima energetske efikasnosti

	265
	Obrada biootpada anaerobnom digestijom ili kompostiranjem

	266
	Sanacija industrijskih lokacija i kontaminiranog zemljišta za namjene koje nijesu obnova prirode

	267
	Odvojeno sakupljanje, sortiranje, priprema za ponovnu upotrebu ili reciklažu neopasnog otpada (bez biomase)

	268
	Sanacija neusklađenih deponija i napuštenih ili ilegalnih odlagališta u trećim zemljama

	269
	Postrojenja za energetsko iskorišćenje otpada za tretman nereciklabilnog opasnog otpada[footnoteRef:23] [23:  Visokotemperaturna postrojenja za termički tretman opasnog otpada koji nije moguće reciklirati, uz iskorišćenje energije i primjenu strogih standarda zaštite životne sredine (npr. regionalno postrojenje za tretman medicinskog i opasnog otpada).] 


	270
	Postrojenja za mehaničko-biološki tretman (MBT) – u poljoprivrednom sektoru

	271
	Tretman opasnog otpada

	
	2.36 Prilagođavanje klimatskim promjenama

	272
	Sive mjere prilagođavanja

	273
	Osiguranje od klimatskih rizika

	274
	Kombinovane sive i prirodno zasnovane mjere otpornosti

	275
	Prirodno zasnovane mjere klimatske otpornosti

	276
	Preventivne mjere za smanjenje rizika od šumskih požara

	277
	Preventivne mjere za smanjenje rizika od suše

	278
	Preventivne mjere za smanjenje rizika od poplava

	
	2.37 Digital za klimu

	279
	Digitalne tehnologije i usluge za klimatsku adaptaciju

	280
	Digitalne tehnologije i usluge za ublažavanje klimatskih promjena

	
	2.38 Zaštita i obnova prirode

	281
	Horizontalne mjere zaštite i obnove prirode (uključujući monitoring, izvještavanje, popunjavanje praznina u znanju, jačanje kapaciteta, informisanje i edukaciju itd.)

	282
	Ostale mjere koje nijesu vezane za specifične ekosisteme (uključujući prevenciju, ublažavanje ili kompenzaciju štete uzrokovane zaštićenim vrstama)

	283
	2.38 Zaštita i obnova prirode

	284
	Horizontalne mjere zaštite i obnove prirode (uključujući monitoring, izvještavanje, popunjavanje praznina u znanju, jačanje kapaciteta, informisanje i edukaciju itd.)

	287
	Ostale mjere koje nijesu vezane za specifične ekosisteme (uključujući prevenciju, ublažavanje ili kompenzaciju štete uzrokovane zaštićenim vrstama)

	
	2.39 Šumarstvo	

	288
	Održivo pošumljavanje i obnova šuma

	
	2.40 Zagađenje

	289
	Aktivnosti za unapređenje monitoringa i modeliranja kvaliteta vazduha

	290
	Mjere za smanjenje zagađenja vazduha

	291
	Mjere za smanjenje buke na izvoru i izloženosti buci

	292
	Mjere za smanjenje industrijskih emisija, uključujući ulaganja u čistije proizvodne tehnologije i kontrolu emisija

	293
	Sanacija zagađenja voda (npr. nutrijenti, pesticidi, farmaceutski proizvodi, PFAS, plastika, hemikalije)

	
	2.05 Reforme

	294
	Prilagođavanje klimatskim promjenama i otpornost

	295
	Politike i regulatorni okvir u oblasti životne sredine i upravljanja resursima, uključujući održivo finansiranje

	
	2.41 Voda

	296
	Smanjenje pritisaka na morski ekosistem

	297
	Izgradnja, obnova ili proširenje sistema za prikupljanje i/ili tretman otpadnih voda, uz očuvanje i unapređenje pristupa sanitaciji

	298
	Mjere digitalizacije u sektoru voda i otpadnih voda (npr. mjerenje potrošnje)

	299
	Mjere energetske efikasnosti u sektoru voda i otpadnih voda (npr. vodosnabdijevanje, upravljanje, tretman otpadnih voda)

	300
	Prirodno zasnovana rješenja za povećanje kapaciteta zadržavanja vode u zemljištu; prikupljanje kišnice bez zahvatanja podzemnih voda; uklanjanje prepreka slobodnom toku rijeka; prečišćavanje vode

	301
	Obezbjeđivanje vodosnabdijevanja za ljudsku potrošnju (zahvatanje, tretman, skladištenje i distribucija), uključujući mjere usklađenosti kvaliteta, povećanje efikasnosti (npr. smanjenje gubitaka vode), obnovu i unapređenje pristupa vodi

	302
	Efikasnost korišćenja vode, uštede i ponovna upotreba

	303
	Planiranje, monitoring i upravljanje vodama (uključujući digitalizaciju)


Lista razvojnih izazova
	R.Br.
	Kod razvojnog izazova
	Naziv razvojnog izazova
	Obrazloženje

	1
	PA02-01
	Nizak nivo implementacije cirkularne ekonomije
	Cirkularna ekonomija je još u ranoj fazi razvoja, sa ograničenom primjenom popravke, ponovne upotrebe i cirkularnih usluga. Politike su dominantno fokusirane na upravljanje otpadom, a ne na cjelokupne cirkularne lance vrijednosti i pristup životnom ciklusu proizvoda.

	2
	PA02-02
	Slaba infrastruktura za upravljanje otpadom
	Nedovoljna infrastruktura za odvojeno sakupljanje, reciklažu i tretman otpada dovodi do niskih stopa reciklaže i oslanjanja na deponije, znatno ispod standarda EU.

	3
	PA02-03
	Ograničena primjena cirkularnih poslovnih modela 2.35 (257, 262, 264)
	Preduzeća, posebno MSP, suočavaju se sa finansijskim, tehničkim i znanjem ograničenjima u primjeni cirkularnih modela, uključujući ponovnu upotrebu, remanufakturu i korišćenje sekundarnih sirovina.

	4
	PA02-04
	Visoka zavisnost od uvoza i niska resursna efikasnost
	Izražena zavisnost od uvoza sirovina i izvoz resursa niske dodate vrijednosti ukazuju na slabo razvijene cirkularne lance vrijednosti i nisku efikasnost korišćenja resursa u zemlji.

	5
	PA02-05
	Nedovoljna inovacija i tehnološka modernizacija 2.35 (262), 2.37 (279–280)
	Nizak nivo digitalizacije i inovacija ograničava primjenu cirkularnih praksi kao što su praćenje tokova materijala, resursna efikasnost i industrijska simbioza. 

	6
	PA02-06
	Slaba institucionalna koordinacija i upravljanje 2.05 (294–295)
	Nedostatak integrisanog, međusektorskog upravljanja i ograničeni administrativni kapaciteti usporavaju sprovođenje politika cirkularne ekonomije i zaštite životne sredine.

	7
	PA02-07
	Nedostaci u infrastrukturi za vodu i otpadne vode 2.41 (297–303)
	Ograničen obuhvat tretmana otpadnih voda, neefikasni vodovodni sistemi i infrastrukturni nedostaci otežavaju usklađivanje sa standardima EU i zaštitu životne sredine. Zaštita vodoizvorišta ostaje značajan izazov u Crnoj Gori, jer veliki broj izvorišta nema potpuno uspostavljene zone sanitarne zaštite, posebno u krškim područjima i urbanim zonama pod pritiskom urbanizacije i infrastrukture. Neopodno je utvrditi izdašnost vodoizvorišta, idenitfikaciju, upis u katastar voda i razviti geoportale opština. 

	8
	PA02-08
	Nizak nivo svijesti i kapaciteta za zelene vještine
	Nedostatak svijesti, obrazovanja i ljudskih kapaciteta među akterima ograničava primjenu cirkularne ekonomije i klimatskih politika.

	9
	PA02-09
	Nedovoljno iskorišćen bioekonomski i prirodni potencijal 2.02 (34), 2.39 (288), 2.35 (265)
	Potencijal u šumarstvu, poljoprivredi i valorizaciji biootpada ostaje nedovoljno iskorišćen zbog slabo razvijenih cirkularnih lanaca vrijednosti i nedostatka investicija u biobazirana rješenja.

	10
	PA02-10
	Zagađenje životne sredine i degradacija ekosistema 2.40 (289–293), 2.38 (283–284)
	Trajno prisutno zagađenje vazduha, voda i zemljišta, uz slabu primjenu propisa, ugrožava ekosisteme, biodiverzitet i javno zdravlje.

	11
	PA02-11
	Nedostaci u prilagođavanju klimatskim promjenama i otpornosti
	Ograničena primjena mjera prilagođavanja, upravljanja rizicima i planiranja otpornosti povećava ranjivost na ekstremne vremenske događaje i klimatske promjene.

	12
	PA02-12
	Ograničena apsorpcija zelenog finansiranja i projektni kapaciteti
	Iako postoje dostupni izvori finansiranja, slabi kapaciteti javnog i privatnog sektora za pripremu i implementaciju „bankabilnih“ projekata ograničavaju pristup zelenim finansijama.

	13
	PA02-13
	Nedovoljno upravljanje kvalitetom vazduha i urbano zagađenje
	Visok nivo zagađenja vazduha u urbanim i industrijskim zonama, posebno usljed individualnog loženja i emisija iz energetike i saobraćaja, uz ograničene kapacitete za monitoring, modeliranje i sprovođenje mjera kvaliteta vazduha.

	14
	PA02-14
	Nedovoljna zaštita biodiverziteta i upravljanje zaštićenim područjima
	Nepotpuna Natura 2000 mreža, ograničeni upravljački kapaciteti i kontinuirani pritisci urbanizacije, turizma i nelegalne gradnje ugrožavaju biodiverzitet i dugoročnu zaštitu ekosistema.Bilo bi potrebno restaurirari degradirana prirodna područja, te finalizovati započeti proces revizije zaštićenih područja iz 1968. godine.

	15
	PA02-15
	Slabi sistemi monitoringa, podataka i digitalizacije u oblasti životne sredine
	Nedovoljno razvijeni informacioni sistemi, monitoring i razmjena podataka otežavaju planiranje, sprovođenje i praćenje politika u oblasti životne sredine i klimatskih promjena.

	16
	PA02-16
	Nedovoljna spremnost za primjenu ETS/CBAM i dekarbonizaciju privrede
	Privreda i institucionalni sistem još nijesu dovoljno pripremljeni za punu primjenu EU sistema trgovine emisijama (ETS), CBAM mehanizma i zahtjeva dekarbonizacije, što može povećati troškove poslovanja i smanjiti konkurentnost izvoznog sektora. 

	17
	PA02-17
	Pritisci turizma, urbanizacije i nelegalne gradnje na obalne i prirodne ekosisteme
	Intenzivna urbanizacija, sezonski turistički pritisci i nelegalna gradnja ugrožavaju biodiverzitet, obalne ekosisteme, vodne resurse i dugoročnu održivost prostora, posebno u obalnom području.

	18
	PA02-18
	Nedovoljna otpornost šumskih i obalnih ekosistema na klimatske rizike
	Sve učestaliji požari, suše, poplave i degradacija ekosistema povećavaju ranjivost šumskih i obalnih područja, dok preventivni i adaptacioni kapaciteti ostaju ograničeni. Poseban izazov predstavljaju nedovoljno razvijeni sistemi ranog upozoravanja, ograničeni kapaciteti za monitoring i upravljanje rizicima, nedostatak opreme i ljudskih resursa za intervencije na terenu, kao i nedovoljna integracija klimatskih rizika u planove upravljanja šumama i obalnim područjima. Dodatno, potrebno je unaprijediti međuinstitucionalnu koordinaciju i operativnu saradnju između sistema zaštite i spašavanja, lokalnih samouprava, uključenja Vojske Crne Gore i akcije, a posebno unaprijediti saradnju u oblasti prevencije, zajedničkog odgovora na požare i druge ekstremne klimatske događaje, korišćenja vazduhoplovnih i logističkih kapaciteta, kao i razvoja zajedničkih planova pripravnosti i otpornosti.





SWOT analiza
SWOT analiza se zasniva na podjeli faktora na interne i eksterne: snage (S) i slabosti (W) predstavljaju interne karakteristike sistema, odnosno njegove prednosti i nedostatke na koje je moguće direktno uticati (npr. institucionalni kapaciteti, infrastruktura, zakonodavni okvir, ljudski resursi, sistemi upravljanja i nivo tehnološke razvijenosti), dok prilike (O) i prijetnje (T) predstavljaju eksterne faktore iz okruženja koji utiču na sektor, ali su van direktne kontrole (npr. EU politike i regulatorni zahtjevi, dostupnost međunarodnog finansiranja, klimatske promjene, tržišni trendovi i geopolitički rizici); pri tome prilike označavaju potencijalne spoljne koristi koje se mogu iskoristiti, a prijetnje spoljne rizike koji mogu negativno uticati na razvoj sektora.
	S-W-O-T
	IZJAVA
	Povezani izazovi

	SNAGE
	Bogat prirodni kapital i biodiverzitet, sa visokim procentom šumskog pokrivača (~61%) i značajnim potencijalom za ekosistemske usluge i apsorpciju CO2
	PA02-14

	
	Dostupnost EU IPA III fondova i drugih međunarodnih finansijskih instrumenata za investicije u životnu sredinu i klimatske promjene
	PA02-12

	
	Postignuto značajno smanjenje emisija GHG (posebno uključujući LULUCF), što ukazuje na visok prirodni kapacitet za ublažavanje klimatskih promjena i značajan apsorpcioni kapacitet šumskih ekosistema
	PA02-18, PA02-14

	
	Postojeća mreža zaštićenih područja i kontinuirani proces uspostavljanja Natura 2000 mreže predstavljaju osnovu za jačanje zaštite biodiverziteta
	PA02-14

	
	Rast svijesti o održivosti i zelenim praksama u akademskoj zajednici, civilnom sektoru, turizmu i dijelu privatnog sektora
	PA02-08

	
	Rastuće prepoznavanje značaja cirkularne ekonomije, zelene tranzicije i održivog upravljanja resursima u javnim politikama i razvojnim strategijama
	PA02-01, PA02-04

	
	Unaprijeđena nacionalna mreža za monitoring kvaliteta vazduha i uspostavljen institucionalni okvir za klimatsko upravljanje i ETS sistem
	PA02-15

	
	Uspostavljen zakonodavni okvir značajno usklađen sa pravnom tekovinom EU u oblastima otpada, voda, zaštite prirode, kvaliteta vazduha i klimatskih promjena
	PA02-06

	
	Usvojeni ključni strateški i planski dokumenti za zelenu tranziciju, uključujući planove upravljanja otpadom, klimatsko prilagođavanje i cirkularnu ekonomiju
	PA02-02, PA02-01

	
	Visok potencijal za razvoj bioekonomije, agrošumarskih sistema i prirodno zasnovanih rješenja za klimatsku otpornost
	PA02-09

	SLABOSTI
	Izraženi pritisci turizma, urbanizacije i nelegalne gradnje na obalna i zaštićena područja, dodatno optetećuju prirodne resurse, biodiverzitet i održivo upravljanje prostorom
	PA02-17, PA02-14, PA02-18, PA02-10

	
	Loš kvalitet vazduha u urbanim i industrijskim centrima, uz nedovoljno razvijene strateške i institucionalne mehanizme za upravljanje kvalitetom vazduha
	PA02-13, PA02-10

	
	Nedovoljan nivo inovacija, digitalizacije i tehnološke modernizacije u oblasti životne sredine i klimatskih politika ograničavaju efikasno upravljanje resursima i primjenu naprednih rješenja
	PA02-15, PA02-05

	
	Nedovoljno iskorišćen potencijal bioekonomije, agrošumarstva i održivog korišćenja prirodnih resursa zbog slabih investicija i nedovoljno razvijenih lanaca vrijednosti
	PA02-09, PA02-11

	
	Nedovoljno razvijena infrastruktura za upravljanje otpadom, uključujući odvojeno sakupljanje, reciklažu i tretman svih vrsta otpada, uz veliki broj neuređenih odlagališta
	PA02-02

	
	Nedovoljno razvijeni sistemi monitoringa, razmjene podataka i informacioni sistemi otežavaju planiranje, praćenje i izvještavanje u oblasti životne sredine i klime
	PA02-15

	
	Nije uspostavljena Natura 2000 mreža i ograničeni su kapaciteti za upravljanje zaštićenim područjima, što smanjuje efikasnost zaštite biodiverziteta
	PA02-14

	
	Ograničen nivo znanja, svijesti i zelenih vještina među institucijama, privredom i građanima otežava sprovođenje zelene tranzicije i cirkularnih praksi
	PA02-08

	
	Ograničen obuhvat tretmana otpadnih voda i visoki gubici u vodovodnoj mreži ukazuju na značajne infrastrukturne i upravljačke nedostatke u sektoru voda
	PA02-07

	
	Ograničeni institucionalni i tehnički kapaciteti za sprovođenje ETS/CBAM sistema, MRV obaveza i zatjeva dekarbonizacije, mogu povećati troškove prilagođavanja EU klimatskoj politici
	PA02-16, PA02-11, PA02-13

	
	Ograničeni kapaciteti za pripremu i sprovođenje „bankabilnih“ zelenih projekata smanjuju iskorišćenost dostupnih EU i međunarodnih fondova
	PA02-12

	
	Postojanje istorijskih ekoloških hot-spot lokacija nastalih usljed bivših rudarskih i industrijskih aktivnosti zahtijeva dugoročnu sanaciju i remedijaciju zemljišta i voda
	PA02-10, PA02-14

	
	Slabi administrativni kapaciteti, nedovoljna međusektorska koordinacija i ograničena implementacija propisa usporavaju sprovođenje EU acquis-a i reformi u okviru Poglavlja 27; posebno nedovoljni administratini i operativni kapaciteti za upravljanje zaštićenim područjima
	PA02-06, PA02-14

	
	Veoma niska stopa reciklaže i ograničena primjena principa cirkularne ekonomije, uz dominantno oslanjanje na linearni model upravljanja resursima
	PA02-01, PA02-03, PA02-02

	
	Visoka zavisnost od uvoza sirovina i niska resursna produktivnost ukazuju na slabu otpornost i ograničenu konkurentnost ekonomije
	PA02-04

	PRILIKE
	Digitalizacija i razvoj informacionih sistema omogućavaju efikasnije upravljanje resursima, monitoring životne sredine i klimatsko izvještavanje
	PA02-15

	
	Jačanje regionalne saradnje i integracije u evropske sisteme za upravljanje životnom sredinom, klimom i civilnom zaštitom
	PA02-15

	
	Potencijal za razvoj obnovljivih izvora energije i dekarbonizaciju ekonomije u skladu sa evropskim klimatskim politikama
	PA02-16

	
	Potreba za održivim upravljanjem Natura 2000 područjima u skadu sa EU standardima
	PA02-14

	
	Prelazak na cirkularnu ekonomiju otvara mogućnosti za ekonomsku diverzifikaciju, razvoj novih tržišta, inovacija i zelenih radnih mjesta
	PA02-03, PA02-01

	
	Proces pristupanja EU i poglavlje 27predstavljaju snažan podsticaj za reforme, institucionalno jačanje i investicije u životnu sredinu i klimatske promjene
	PA02-06

	
	Rastuća globalna i evropska potražnja za održivim turizmom, zelenim proizvodima i uslugama sa niskim ugljeničnim otiskom
	PA02-17, PA02-14

	
	Razvoj cirkularnih lanaca vrijednosti u oblastima bioekonomije, šumarstva, poljoprivrede, građevinarstva i turizma
	PA02-09

	
	Razvoj zelenih instrumenata, uključujući zelene i održive obveznice, može unaprijediti finansiranje klimatskih i ekoloških investicija i povećati pristup međunarodnim fondovima

